Amb el traspàs de competències de l'Estat a la Generalitat de Catalunya, que va ser efectiu a partir de l'1 de març de 2010, es va produir un canvi molt significatiu en l'organització i la dependència dels serveis i del personal de la Inspecció de Treball i Seguretat Social (ITSS).
La Inspecció de Treball de Catalunya (ITC) és el servei públic del Departament de Treball, Afers Socials i Famílies de la Generalitat de Catalunya competent per vigilar i exigir el compliment de les normes de l'ordre social en matèria laboral, en prevenció de riscos laborals, en ocupació, en treball de persones estrangeres, en cooperatives i en altres fórmules d'economia social.
El servei públic d'inspecció en matèria de Seguretat Social a Catalunya resta, però, sota la dependència del Ministeri d'Ocupació i Seguretat Social, el qual és competent per vigilar i exigir el compliment de les normes de l'ordre social en aquest àmbit.
Ambdós serveis (autonòmic i estatal) s'encarreguen també d'assessorar i informar a empreses i treballadors/ores sobre qüestions relacionades amb els àmbits de competències corresponents.
De la mateixa manera, la ITC actua com a mediadora en els conflictes laborals.
A partir de l'1 de maig de 2010, els serveis territorials d'inspecció —avui denominats Inspeccions Territorials de Treball— del Departament de Treball, Afers Socials i Famílies i del Ministeri d'Ocupació i Seguretat Social es van integrar en el Consorci Inspecció de Treball i Seguretat Social de Catalunya, creat per la Generalitat de Catalunya i l'Administració General de l'Estat.
Lobjectiu del Consorci és garantir la prestació coordinada d'ambdós serveis públics a Catalunya, l'exercici eficaç de la funció inspectora i la seva actuació en totes les matèries de l'ordre social.
El Consorci, fruit d'aquesta cooperació entre ambdues administracions, ofereix un servei comú d'informació i atenció ciutadana en una oficina comú a cada província, on els ciutadans i les ciutadanes poden adreçar-se per presentar els escrits, denúncies o consultes, independentment de la matèria a què facin referència.
D'aquesta manera, el personal inspector de Treball i Seguretat Social i el personal subinspector d'Ocupació i Seguretat Social actuen en qualsevol àmbit si n'adverteixen irregularitats durant la investigació que duen a terme.
Atès que pertanyen a cossos de caràcter nacional, els inspectors i subinspectors tenen facultats per actuar també en matèria de seguretat social.
En qualsevol cas, emeten els resultats en un únic informe.
Corresponen a la ITC tres grans blocs de funcions:
Vigilància i exigència del compliment de les normes legals, reglamentàries i del contingut normatiu dels convenis col·lectius.
Assistència tècnica, que inclou:
Arbitratge, conciliació i mediació per tal d'aconseguir un acord entre les empreses i les persones treballadores que posi fi al conflicte laboral o la vaga.
L'àmbit d'actuació de la ITC fa referència a les matèries en què pot actuar, al col·lectiu que afecten les actuacions, així com als centres de treball on pot exercir les seves competències.
Les matèries en què actua la ITC són les següents:
Les activitats inspectores comprenen totes les empreses i les persones que estan legalment obligades al compliment de les normes de l'ordre social, ja siguin físiques o jurídiques, privades, públiques o comunitats de béns.
El lloc on la ITC pot exercir les seves competències d'inspecció engloba qualsevol centre de treball; s'hi inclouen els vehicles i mitjans de transport, així com els ports i els aeroports.
La Inspecció de Treball a Espanya és una institució centenària que ha estat sotmesa a canvis continus al llarg de la seva història.
Aquesta ha evolucionat d'acord amb els canvis que s'han produït, tant en els processos industrials com en les relacions de treball o en l'organització de l'Estat i de les seves institucions.
La Inspecció de Treball va néixer l'any 1906 com un dels fruits més importants de l'Institut de Reformes Socials, amb l'objectiu de vetllar pels primers drets reconeguts als treballadors i a les treballadores a l'època de la revolució industrial.
Per aquest motiu, d'ençà el seu primer reglament regulador (Reial decret d'1 de març de 1906) la Inspecció té la funció de vigilar el compliment de la Llei d'Accidents de Treball, la Llei del Treball de dones i menors, així com la Llei de descans dominical.
Posteriorment, l'any 1920, quan es va crear el Ministeri de Treball, es va crear també la Inspecció General amb caràcter regional i, anys més tard, va passar a ser d'àmbit provincial.
L'any 1939 les competències de la Inspecció de Treball es van ampliar a l'àmbit de les assegurances socials i de l'emigració, alhora que es va crear el Cos Nacional de la Inspecció de Treball.
A la dècada dels 60, van haver-hi noves integracions i ampliacions de competències amb l'aprovació de la Llei Ordenadora de la Inspecció de Treball l'any 1962.
Nous canvis van afectar a la Inspecció de Treball fins arribar a la Llei de reforma de la funció pública de 1984, en què es va configurar de nou la institució com una Inspecció de Treball i Seguretat Social i en què es van crear els actuals cossos de funcionaris per a l'exercici de la funció pública inspectora.
D'una banda, es va crear el Cos Superior d'Inspectors de Treball i Seguretat Social, hereu del cos nacional existent fins aleshores i, d'altra banda, el Cos de Controladors Laborals, creat com a nou cos de gestió i que va passar a ser denominat des de 1997 com a Cos de Subinspectors d'Ocupació i Seguretat Social.
L'any 1997 es va aprovar la primera llei, posterior a la Constitució Espanyola, amb què es va regular la Inspecció de Treball i Seguretat Social d'acord amb el model constitucional de distribució de competències entre l'Estat i les comunitats autònomes.
Es va establir el Sistema de la Inspecció de Treball i Seguretat Social com a sistema únic i integrat per a tot l'Estat, del qual en són partícips totes les administracions amb competències en l'ordre social, és a dir, l'Administració General de l'Estat i les administracions de les comunitats autònomes.
L'Estatut d'autonomia de Catalunya de 2006 va suposar un pas endavant i va incorporar un canvi molt significatiu en la configuració del Sistema d'Inspecció a Catalunya.
Amb el nou Estatut, el personal inspector i subinspector va passar a dependre orgànicament i funcional de la Generalitat de Catalunya.
Finalment, l'1 de març de 2010 es va fer efectiu el traspàs dels serveis de la Inspecció de Treball i del seu personal a la Generalitat de Catalunya.
Els serveis d'inspecció en matèria de seguretat social resten a l'àmbit de competències de l'Administració de l'Estat.
DOGC 5578, de 2 de març de 2010